text: ক্যাসিনো একটি আসন্ন বাংলাদেশি চলচ্চিত্র। আব্দুল্লাহ জহির বাবুর গল্পের উপর ভিত্তি করে এই চলচ্চিত্রের চিত্রনাট্য রচনা ও পরিচালনা করেছেন সৈকত নাসির। চলচ্চিত্রটির প্রযোজক হচ্ছেন রাজীব সারোয়ার। চিত্র গ্রহণ করছেন ফরহাদ হোসেন। যৌথভাবে সংলাপ রচনা করেছেন আবদুল্লাহ জহির বাবু এবং আসাদ জামান। চলচ্চিত্রের মুখ্য চরিত্রসমূহে অভিনয় করছেন শবনম বুবলি, নিরব হোসেন ও তাসকিন রহমান। চলচ্চিত্রটি প্রযোজনা করেছে সিমপ্লেক্স ইন্টারন্যাশনাল যা তাদের প্রযোজিত প্রথম ছায়াছবি। ২০১৬ সালে চলচ্চিত্রে অভিষিক্ত বুবলি, এই প্রথম শাকিব খান ছাড়া ভিন্ন কোন নায়কের বিপরীতে অভিনয়ের জন্য চুক্তিবদ্ধ হন। ২০১৯ সালের নভেম্বর হতে ২০২০ সালের মার্চ পর্যন্ত বাংলাদেশের ঢাকা ও নারায়ণগঞ্জের বিভিন্ন স্থানে ক্যাসিনোর চিত্রগ্রহণ সম্পন্ন হয়। চলচ্চিত্রটি মুক্তির জন্য অপেক্ষাধীন।
  
  কুশীলব
  
  প্রাক-প্রযোজনা 
  ২০১৯ সালের জুলাই হতে সৈকত নাসির 'ক্যাসিনো' চলচ্চিত্র নির্মাণের পরিকল্পনা শুরু করেন। আব্দুল্লাহ জহিরের গল্প হতে চিত্রনাট্য তৈরি করার পর, ক্যাসিনো চলচ্চিত্রের নাম নিবন্ধন করা হয়। নির্মাণ পরিকল্পনা গ্রহণের সময় হতে নিরবের সাথে তার চরিত্র নিয়ে আলোচনা করেন। বুবলি এই সময় শাকিব খানের বিপরীতে 'বীর' চলচ্চিত্রে অভিনয়ের জন্য প্রযোজনা প্রতিষ্ঠান 'এসকে ফিল্মস'-এর সাথে চুক্তিবদ্ধ রয়েছেন। বীর-এর চিত্রগ্রহণ ২০১৯-এর নভেম্বর হতে শুরু হওয়ার পরিকল্পনা থাকলেও চিত্রগ্রহণ শুরুর সময় পিছিয়ে যাওয়ায় বুবলিকে 'ক্যাসিনো'-তে অভিনয়ের প্রস্তাব দেয়া হয়। শাকিব খান ছাড়া অন্য কোন অভিনেতার বিপরীতে বুবলী অভিনয় করবেন কিনা, বিষয়টি নিয়ে সৈকত নাসির নিশ্চিত ছিলেন না। এসকে ফিল্মসের অনুমতি নিয়ে ক্যাসিনো চলচ্চিত্রে অভিনয়ের জন্য সম্মতি দেন বুবলি। ১০ নভেম্বর বুবলী, নিরব ও তাসকিন এই চলচ্চিত্রের মুখ্য চরিত্রে অভিনয়ের জন্য চুক্তিবদ্ধ হন।
  
  নির্মাণ
  
  প্রাক-নির্মাণ 
  মুখ্য চিত্রগ্রহণের জন্য প্রায় এক মাস সময় নিয়ে ৭০ জন কর্মীর সম্মিলিত প্রয়াসে বাংলাদেশ চলচ্চিত্র উন্নয়ন কর্পোরেশন (বিএফডিসি)-এর জসিম ফ্লোরে ক্যাসিনো, বার, গোয়েন্দা পুলিশ ও ইন্টারপোলের দপ্তরের সেট নির্মাণ করা হয়। চিত্রগ্রহণ করার ঘোষণা দেয়া হয় ২০১৯ সালের ২৪ নভেম্বর। অধিকাংশ চিত্রগ্রহণ ঢাকাতে করা ছাড়াও ইন্দোনেশিয়ার বালি ও নেপালে ক্যাসিনো'র দৃশ্যধারণ করার ঘোষণা দেয়া হয়। চিত্রগ্রহণ শুরু হওয়ার আগে নিরব ও বুবলি মারামারির দৃশ্যে অভিনয়ের জন্য প্রশিক্ষণ নেন।
  
  মুখ্য চিত্রগ্রহণ 
  তিন ধাপে চলচ্চিত্রটির সম্পুর্ণ চিত্রগ্রহণ সম্পন্ন হয়। ২৪ নভেম্বর, ২০১৯ হতে ঢাকার পূর্বাচলে '৩০০ ফিট' অঞ্চলে নীলা মার্কেট এর বিপরীতে ফায়ার সার্ভিস এলাকায় নিরব, বুবলি ও তাসকিনকে নিয়ে ক্যাসিনো'র চিত্রগ্রহণ শুরু হয়।  সৈকত নাসির ২৬ নভেম্বর হতে ৭ ডিসেম্বর পর্যন্ত গোপনীয়তার সাথে বিএফডিসি-র জসিম ফ্লোরে 'ইনডোর' দৃশ্যাবলির চিত্রগ্রহণ করেন। প্রথম ধাপে ২০১৯ সালের মধ্যে সৈকত নাসির ৮০ ভাগ চিত্রগ্রহণ সম্পন্ন করেন। দ্বিতীয় ধাপে নারায়ণগঞ্জ জেলার শীতলক্ষ্যা নদী পাড়ে নিরব ও তাসকিনকে নিয়ে মারামারির দৃশ্য ও গানের চিত্রায়ন করা হয়। ২০২০ সালের ৭ জানুয়ারি ঢাকার বনানীতে গানের দৃশ্য ধারণ করা হয়। ২০২০ সালের মার্চ-এর প্রথম সপ্তাহে ক্যাসিনো'''র মুখ্য চিত্রগ্রহণ সম্পন্ন হয়।
  
   সঙ্গীত 
  ক্যাসিনো'র গানগুলিতে কন্ঠ দিয়েছেন ইমরান মাহমুদুল, কোনাল, সাজ্জাৎ হোসেন ও শাহরিয়ার আলম মার্সেল।
  
   প্রচারণা ও মুক্তি 
  
   প্রচারণা 
  গণমাধ্যমে চলচ্চিত্র নির্মাণের ঘোষণা দেয়ার সাথে সৈকত নাসির ও নিরব তাদের ফেসবুক পাতায় প্রাথমিক প্রচারের জন্য প্রথম বর্ণন হিসেবে সাকিব শৈখিনের প্রস্তুত করা একটি পোস্টার প্রকাশ করেন। গল্পের চমক ধরে রাখার স্বার্থে ক্যাসিনো'র 'টিজার', ট্রেইলার ও গান প্রকাশের আগে অভিনয়শিল্পীরা গণমাধ্যম ও সামাজিক মাধ্যমে ক্যাসিনো'র রূপসজ্জা, স্থিরচিত্র ও চরিত্র অবয়ব প্রকাশ করা হতে বিরত থাকেন। তবে চলচ্চিত্রটির আনুষ্ঠানিক ফেসবুক পাতায় চিত্রগ্রহণের স্থিরচিত্র ও হালনাগাদ খবর প্রকাশ করতে থাকে। প্রচারণার জন্য পরবর্তীতে তাসকিন ও নিরবকে প্রাধান্য দিয়ে আরো দুটি পোস্টার প্রকাশিত হয়। ২০১৯ সালের ৮ ডিসেম্বর, তাসকিন অভিনীত চরিত্রটির অবয়ব বর্ণন প্রকাশিত হয়। ক্যাসিনো'''র আনুষ্ঠানিক পোস্টার ২০২০ সালের ৭ মে নিরবকে প্রাধান্য দিয়ে কলাকুশলীদের নামসহ সামাজিক মাধ্যমে আসে।
  
  মুক্তি 
  চলচ্চিত্রটির চিত্রগ্রহণ পরবর্তী সম্পাদনার কাজ সম্পন্ন হওয়ার দিনক্ষণের উপর ভিত্তি করে প্রাথমিকভাবে ২০২০ সালের ফেব্রুয়ারি বা মার্চ মাসের যেকোন দিন চলচ্চিত্রটি মুক্তি দেওয়ার ঘোষণা করা হয়েছিল। চলচ্চিত্রটি মুক্তির অপেক্ষাধীন।
  
  তথ্যসূত্র
  
  বহিঃসংযোগ 
  
  বিষয়শ্রেণী:বাংলাদেশী চলচ্চিত্র
  বিষয়শ্রেণী:আসন্ন চলচ্চিত্র
  বিষয়শ্রেণী:আসন্ন বাংলা ভাষার চলচ্চিত্র‎
title: ক্যাসিনো (চলচ্চিত্র)